《一春四十日天气未佳花事行复已矣太息成吟》
宋代·舒岳祥

积翠林塘十亩阴，雨中不觉变流音。
江山万里登楼眼，宇宙千年隐几心。
有客不来还日暮，掩书无语自春深。
倚阑欲数排檐竹，故故飞花点袖襟。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。